C 342/152
DA
Den Europæiske Unions Tidende
6.9.2022
Torsdag den 17. februar 2022
og diversificerer sine forsyningskæder, så det ikke længere er afhængigt af autoritære og totalitære regimer; glæder sig over det EU-amerikanske partnerskab om den verdensomspændende covid-19-vaccinationskampagne;
14.
anerkender, at teknologi, konnektivitet og datastrømme er væsentlige dimensioner af EU's eksterne forbindelser og partnerskabsaftaler, og at de har betydelige geopolitiske implikationer; opfordrer EU til at opbygge globale partnerskaber til etablering af fair, åbne og værdiorienterede normer og standarder for regelbaseret, etisk og menneskecentreret brug af teknologi, der respekterer privatlivets fred for den individuelle bruger, navnlig hvad angår kunstig intelligens og internetstyring, ved at gøre cyberdiplomati til omdrejningspunktet for eksterne tiltag; understreger behovet for, at EU sikrer samarbejde og koordinering mellem demokratier i denne henseende og respekt for folkeretten, herunder humanitære folkeret, i forbindelse med konfliktløsning; understreger den specifikke trussel, som nye digitale teknologier kan udgøre for menneskerettighedsforkæmpere og andre ved at kontrollere, begrænse og undergrave deres aktiviteter, som det for fremgik for nylig af Pegasus-afsløringerne; opfordrer EU til at tage initiativ til at fremme et moratorium for eksport af spionage-teknologi beregnet til undertrykkelsesformål og vedtagelse af solide internationale lovrammer på dette område; opfordrer EU og medlemsstaterne til at sikre rettidig omhu i forbindelse med menneskerettigheder og behørig screening af eksport af europæisk overvågningsteknologi og teknisk bistand i overensstemmelse med forordningen om produkter med dobbelt anvendelse (7); opfordrer EU og medlemsstaterne til at gå i dialog med tredjelandes regeringer for at bringe repressiv lovgivning og retsforskrifter inden for cybersikkerheds- og terrorbekæmpelsespraksis til ophør; understreger nødvendig­ heden af, at EU beskytter individets rettigheder; understreger derfor, at sociale pointsystemer ikke er i overensstemmelse med EU's grundlæggende værdier; understreger, at sådanne politikker og overvågningsredskaber under ingen omstændigheder bør indføres og anvendes i EU; understreger derfor, at EU skal arbejde på at begrænse og modvirke rækkevidden af grænseoverskridende digital undertrykkelse; bemærker, at eksport af våben og forsvarsteknologier er en kompetence, der sorterer under medlemsstaterne;
15. gentager, at EU bør formulere en global konnektivitetsstrategi som en udvidelse af den nuværende EU-Asien-konnektivitetsstrategi og som et strategisk modtræk i den hensigt at styrke sin indflydelse i mange regioner i verden, herunder Latinamerika, Afrika og Asien; glæder sig derfor over det ambitiøse og mangesidede initiativ Global Gateway, som Kommissionen fremlagde den 1. december 2021, og som har til formål at investere i bl.a. digitale netværk og kvalitetsinfrastruktur med partnere i hele verden på en retfærdig og bæredygtig måde og kan forventes at føre til stærkere partnerskaber uden at skabe afhængighed; understreger, at Kommissionen bør gøre konnektivitetsprojekter med lande uden for EU betinget af overholdelse af strenge sociale rettigheder og arbejdstagerrettigheder, gennemsigtighed, menneske­ rettigheder, rettidig omhu, interoperabilitet, god regeringsførelse og demokratiske standarder samt etisk anvendelse af teknologi både internt og i udlandet; bemærker i den forbindelse, at Kommissionen bør formulere en strategi til at forbedre sine partneres adgang til pålidelig og sikker teknologi; fremhæver, at investeringer i konnektivitet skal støtte økonomisk modstandsdygtighed og dekarbonisering af økonomien, der er forenelig med Parisaftalen; anmoder om en øget indsats for at gennemføre EU's konnektivitetspartnerskaber og opfordrer Kommissionen til at udvikle disse konnektivitetsprojekter i samarbejde med ligesindede partnere; ser gerne, at der på det næste topmøde mellem EU og Den Afrikanske Union etableres et konnektivitetspartnerskab med denne;
16. glæder sig over G7's globale initiativ »Build Back Better World« og opfordrer indtrængende EU til at spille en aktiv rolle i den videre udvikling heraf, herunder ved at indkredse sammenkædninger og på gensidigt forstærkende vis med Global Gateway;
At forbedre EU's synlighed og beslutningsproces og gøre vid og mere slagkraftigt brug af EU's bløde og hårde magtmidler, herunder ved at indføre beslutningstagning med kvalificeret flertal om EU's udenrigspolitik
17. gentager, at EU først og fremmest har brug for enhed og for stærkere, reel politisk vilje fra medlemsstaternes side til i fællesskab at nå til enighed om og fremme EU's fælles udenrigspolitiske mål og EU's sikkerheds- og forsvarssamarbejde med henblik på at gennemføre målene, værdierne, principperne og normerne i artikel 21 i TEU; understreger nødvendigheden af at oprette en sikkerheds- og forsvarsunion, der kan tjene som udgangspunkt for gennemførelsen af en fælles europæisk forsvarspolitik i overensstemmelse med bestemmelsen i artikel 42, stk.
2, i TEU;
(7)
Europa-Parlamentets og Rådets forordning (EU) 2021/821 af 20. maj 2021 om en EU-ordning for kontrol med eksport, mæglervirksomhed, teknisk bistand, transit og overførsel i forbindelse med produkter med dobbelt anvendelse (omarbejdning) (EUT L 206 af 11.6.2021, s. 1).